  Майя Бывальцева Спортъя XXVII элькун гужем гурт шудонъёсын Киясаын вис карылэм бере нош ик триатлонъя ӵошатсконъёс ортчозы. Та амалын кужымзэс мертан понна 16 пала командаос куриськон сётӥзы. Со сярысь ивортэ Удмуртиысь физкультурая, спортъя но егитъёсын ужан политикая министерстволэн пресс-службаез. Киясаын гурт шудонъёс 4–7 пӧсьтолэзе ортчозы. Вожвылъяськонъёсы быдэс элькунысь 1 сюрс 500 пала спортсменъёс пыриськозы. Туэ спортысь 19 амалъёсын медальёс понна нюръяськон мыноз: волейбол, лапта, капчи атлетика, мини-футбол, дартс, шашки, дзюдо, гира ӝутъян, триатлон но мукет. Шудонъёсты усьтон 4-тӥ пӧсьтолэзе 17 часын кутскоз. Ужрадэ улосвыл кивалтӥсьёс, Удмуртиысь тодмо спортсменъёс ӧтемын. 27-тӥ шудонъёслэн тодмет пусэз шеп-пияш луиз. Нялтас вераса, котькуд командалы солэсь мунёзэ кузьмалозы. Усьтон ужрадын театр возьматонэ 600 адями пыриськоз. Спорт программа сяна, ӵошатсконъёсы пыриськисьёсты но куноосты шулдыръяськон ужрадъёс но возьмало: туризмъя «Мумы гырлы» маршрутэтӥ экскурсия, музейёс, концертъёс, озьы ик узы-боры фестиваль ортчоз. Нош 5-тӥ пӧсьтолэзе Киясае «Бег мира» эстафетае пыриськисьёс вуозы. Соос борды вань мылкыд карисьёс итӥськыны быгатозы. Гурт шудонъёсты ворсан ужрад 7-тӥ пӧсьтолэзе 12 час 30 минутэ кутскоз. Тегъёс: Спорт Удмуртия гуртшудонъёс Кияса триатлон  